text: Pølseforgiftning: To er fortsat indlagt i Sønderborg
  19 juni 2018 kl. 06.23
  Tirsdag morgen er to personer fortsat indlagt på Sønderborg Sygehus efter at have spist fordærvet mad ved en brunch fredag.
  To personer er fortsat indlagt på Sønderborg Sygehus efter at have deltaget i en brunch fredag, hvor i alt 11 mennesker blev indlagt med symptomer på pølseforgiftning.
  Det oplyser lægefaglig direktør på Sygehus Sønderjylland, Bjarne Dahler-Eriksen, tirsdag morgen til TV SYD.
  I går blev fem af deltagerne ved brunchen udskrevet, og de to, der fortsat er på sygehuset i Sønderborg med lettere symptomer, skal blive på hospitalet i hvert fald et døgn endnu, fortæller direktøren.
  I alt seks personer er fortsat indlagt: To på OUH i Odense, en i Flensborg, en på Rigshospitalet  og som nævnt to i Sønderborg.
  Fødevarestyrelsen arbejder i øjeblikket på højtryk med at finde årsagen til forgiftningen, men der kan gå flere dage, før årsagen er fundet.
  